google/wiki40b huggingface dataset:
חיים נייגר

חיים (יואכים) נייגר (1873 - 1944) היה פעיל ציוני בגליציה ובארץ ישראל, יו"ר ההסתדרות הציונית במערב גליציה וחבר מועצת העיר טרנוב שבגליציה.

ביוגרפיה

נולד באוטפינוב (Otfinów) שבמערב גליציה. אביו, משה אהרן, היה ממייסדי אגודת "אהבת ציון" בגליציה, שייסדה את המושבה מחניים. קיבל חינוך תורני וכללי.
התגורר בטרנוב (Tarnów) והיה פעיל בתנועה הציונית. היה יו"ר ועד הקהילה היהודית בטרנוב וחבר מועצת העיר. שלוש פעמים היה מועמד לסיים הפולני, אך לא נבחר. לפרנסתו עסק בעסקי ביטוח, ניהל את הסוכנות של חברת "פניקס" הווינאית במערב גליציה. החברה הייתה קשורה בחוזה עם הקרן הקיימת לישראל וחלק מהכנסותיה מעסקי הביטוח עם יהודים ציונים הופרש לטובת הקרן הקיימת.
ייסד בטרנוב שבועון ציוני בפולנית ופרסם מאמרים רבים בעיתונות הציונית בגליציה ובפולין. כמו כן היה שותף לייסוד היומון הציוני "וינר מורגנצייטונג" בווינה.
היה יו"ר ההסתדרות הציונית במערב גליציה. השתתף כציר בעשרה קונגרסים ציוניים רצופים, מהקונגרס ה-11 בווינה ועד הקונגרס ה-20. כמו כן השתתף בוועידת לונדון בשנת 1920 ובוועידת קרלסבד בשנת 1922. בין השנים 1923 - 1938 היה חבר הוועד הפועל הציוני והשתתף בכמה מישיבותיו בלונדון, בברלין ובירושלים.
הצטיין כנואם ודרשן. חיבר פירוש על מסכת אבות בשם "אבות לבנים".
בשנת 1932 ביקר בארץ ישראל, ובשנת 1937 עלה לארץ ישראל והשתקע בחיפה. המשיך לעסוק בפעילות ציונית ובעסקי ביטוח. היה יו"ר המועצה הארצית של ברית הציוניים הכלליים ויו"ר הסניף בחיפה. היה חבר ועד הקהילה היהודית בחיפה. נפטר בחיפה בשנת 1944.
קלוד ד'אנבול

קלוד ד'אנבול (בצרפתית: Claude d'Annebault;‏ 1495 - 2 בנובמבר 1552) היה קצין צבא צרפתי; מרשל של צרפת (1538–1552), אדמירל של צרפת (1543-1552) ומושל פיימונטה ב-1541. הוא עמד בראש הפלישה הצרפתית לאי וייט ב-1545. כמו כן שימש מושל נורמנדי, והיה דמות רבת-השפעה בתקופת מלכותו של פרנסואה הראשון.
יוסי גז

ביוגרפיה

גז נולד בחיפה, גדל במעברת שפרעם ובקריית אתא. התגייס לצה"ל באוגוסט 1973 והחל שרותו כלוחם בסיירת גולני וכקצין בחטיבת גולני. היה מפקד פלוגת מסלול ומפקד הפלוגה המסייעת בגדוד 13, סגן מפקד גדוד, בתקופת מלחמת לבנון הראשונה היה קצין אג"ם של חטיבת גולני, מפקד גדוד 12 בשנים 1983–1985 וסגן מפקד החטיבה בשנים 1985–1986. בשנת 1986 יצא למכללה לפיקוד ומטה של הצבא הבריטי בקמברלי שבאנגליה אותו סיים בהצלחה רבה, עם שובו הדריך בקורס מפקדי פלוגות ושימש קצין אג"ם בעוצבת הגליל, לאחר מכן מונה למפקד חטיבה 5 ובמקביל פיקד על מרכז אימוני חיל רגלים במרכז הלאומי לאימונים ביבשה. בפיקודו של גז הוסבה חטיבה 5 לחטיבת חיר"מ ונטלה חלק בלחימה באזור יהודה ושומרון, רצועת עזה, וגבול הצפון. שימש מפקד חטיבת יהודה וסגן מפקד אוגדת עזה. במהלך מהומות מנהרת הכותל ב-1996 היה בחפיפה עם מחליפו נביה מרעי שנהרג מאש צלפים. בתפקידו הבא שירת כקצין אג"ם פיקוד הדרום. ב-1999 מונה לנספח יבשה בארצות הברית. על תפקיד זה זכה לקבל את אות ליגיון ההצטיינות של צבא ארצות הברית. השתחרר משירות הקבע ביוני 2002.
לאחר שחרורו מצה"ל, עבד בשנים 2002-2011 בחברת רפאל. שימש ראש קו השבחת רק"ם, עמדות נשק ומשגרים, ולאחר מכן סגן-נשיא "רפאל USA" במרילנד. בתפקידו זכה לקבל את פרס השיווק של חברת רפאל.
הוא בעל חברת שיווק ופיתוח עסקי בארצות הברית וסגן נשיא חברת Mistral.
גז בעל תואר ראשון בהיסטוריה של המזרח התיכון מאוניברסיטת חיפה ובעל תואר שני במדע המדינה, גם כן, מאוניברסיטת חיפה. הוא בעל תואר MBA מאוניברסיטת מנצ'סטר שבאנגליה וכן, בוגר המכללה הבין-זרועית לפיקוד ולמטה של צה"ל והמכללה לפיקוד ולמטה של צבא בריטניה. 
נשוי ואב לשלושה.
הצילו! אני לא יודע לבשל

רקע כללי

עשרה ידוענים שכישורי הבישול שלהם לוקים בחסר נכנסים יחד לבית ספר לבשלנים מתחילים ולומדים כיצד לבשל. הידוענים יגורו יחד במשך 21 ימים במלון כרמים בסמוך לירושלים, ומדי יום ילמדו את רזי הבישול בהדרכתו של השף ניצן רז יחד עם מנהל מטבח בית הספר, פוטיל'ה. בסוף כל שיעור מתאספים הידוענים בחדר הטעימות ובוחרים את המנה הטובה ביותר. התלמיד שהכין אותה יקבל כוכב, והמנה שלו תיבחר למנה המצטיינת. במקרה של תיקו בהצבעות, השף ניצן רז שובר את השוויון ובוחר את המנה המצטיינת, מבין המנות שקיבלו אותו מספר קולות ועמדו בראש הטבלה של אותו היום. התלמיד שלאורך התוכנית יצבור הכי הרבה כוכבים יוכרז כזוכה.
דן הדייה

ביוגרפיה

הדייה נולד ברובע ברוקלין, ניו יורק למשפחה יהודית ספרדית שמוצאה מהעיר חלב שבסוריה וגדל בשכונת בנוסהארסט.
הדייה הוא בוגר "אוניברסיטת טופטס" שבבוסטון, עבד בתור מורה בתיכונים לפני שפיתח קריירת משחק מאוחרת בגיל 40.
פרץ לראשונה לצידם של רוברט דה נירו ורוברט דובאל בדרמת הפשע הביוגרפית "וידויים אמיתיים" ובסרטו הראשון של טוני סקוט "רעב".
הדייה קיבל במה ראשית וחשיפה גדולה יותר בסרט הביכורים של האחים כהן "רציחות פשוטות" בו גילם את ג'וליאן מרטי בעל מסבאה השתלטן ששוכר חוקר פרטי שיעקוב אחר אשתו אבי (פרנסס מקדורמנד) שבוגדת בו.
המעמד שיצר בעקבות הצלחת הסרט העניק לו את תפקיד המצביא אריוס בסרט הפעולה "קומנדו" ואת תפקיד קפטן לוגן בקומדיית הפעולה "מבוהלים בשטח".
שיחק בתחילת שנות ה-90 את טולי אלפורד עורך דינו של גומז אדאמס (ראול ג'וליה) בעיבוד הקולנועי "משפחת אדמס" לסדרה "משפחת אדאמס" ואת פרנק וואטורי הבוס של החולה הסופני ג'ו בנקס (טום הנקס) בקומדיה "ג'ו נגד הוולקנו".
ב-1994 הועמד הדייה לפרס אמי על הופעת האורח שלו בסדרה "NYPD Blue".
הופיע ב-1995 בסרט הפשע שהפך לקאלט "החשוד המיידי" בתור השוטר ג'ף רבין ובקומדיית הנעורים "קלולס" בתור מל אביה המגונן של שר הורוביץ (אלישה סילברסטון) ו"פיתוי קטלני" בתור ג'ו אביו של לארי מארטו (מאט דילון).
שיחק ב-1996 בשוברי הקופות "מועדון האקסיות" בתפקיד מורטון בעלה לשעבר של ברנדה מורלי (בט מידלר) ו"לכודים" ובדרמות "החדר של מרווין" בתור בוב הפקיד של הרופא ד"ר וולי (רוברט דה נירו) ו"הדרך לחופש" בתור הבלש גרנט וולאס.
ב-1997 שיחק הדייה בחלק הרביעי בסדרת סרטי "הנוסע השמיני" וגילם את גנרל פרז המפקד על הניסוי אותו עוברת ריפלי (סיגורני ויבר), בנוסף גילם את המלאך גבריאל בקומדיה הבריטית "חיים לא רגילים".
ב-1998 הופיע בתור קאמל אביהם העשיר של האחים התימנים בוטאבי בקומדיה "לילה ברוקסברי" וב-1999 בדרמת האגרוף הביוגרפית "הוריקן" בתור הבלש הגזען דלה פשקה המתנכל למתאגרף רובין קרטר (דנזל וושינגטון).
בשנת 2000 שיחק בסרט הפשע "שאפט" בתור השוטר המושחת ג'ק רוסלי, ב-2001 שיחק במותחן של דייוויד לינץ' "מלהולנד דרייב" בתפקיד המאפיונר וינצ'נזו קאסטילן המאלץ את הבמאי אדם קשר (ג'סטין ת'רו) לשנות את התסריט המקורי שלו.
ארנה לבוב

היסטוריה


לאחר הבחירה באוקראינה ובפולין לארח את יורו 2012, הוחלט לבנות בלבוב אצטדיון חדש לקראת התחרות, אשר החליף את אצטדיון אוקראינה. האצטדיון נחנך ב-28 באוקטובר 2011.
אופיואיד

פרשת האופיואידים בארצות הברית

במהלך שנות האלפים גדל השימוש באופיואידים בארצות הברית, כשב־2006 נמכרו 8.4 מיליארד כדורים וב־2012 נמכרו כבר 12.6 מיליארד כדורים.
באוקטובר 2017 הכריז נשיא ארצות הברית דונלד טראמפ על מגפת אופיואידים כ"מצב חירום לבריאות הציבור", ובדצמבר פורסמו נתונים על ירידה בתוחלת החיים של אמריקאים במשך שנתיים רצופות כשאחד הגורמים לכך הוא העלייה בשימוש באופיואידים. בשנים 2005 - 2014 ירד מספר המיתות הקשורות בשימוש באופיואידים בישראל מ-1.3 למאה אלף ל-0.3 למאה אלף.
באוגוסט 2019 פסק בית המשפט באוקלהומה ארצות הברית שהשיווק האגרסיבי של משככי כאבים מצד ג'ונסון אנד ג'ונסון היו אחד הגורמים למשפט האופואידים, שגרמה למותם של כ-200 אלף אמריקאים בשנים 1996 עד 2017 והיא נדרשה לשלם קנס של כ-570 מיליון דולר.
אנרגיה פוטנציאלית

אֵנֶרְגִּיָּה פּוֹטֶנְצִיָּלִית היא אנרגיה האצורה בגוף כלשהו כתוצאה מכוח הפועל עליו. אנרגיה פוטנציאלית ניתנת להמרה לצורות שונות של אנרגיה - אנרגיה קינטית, אנרגיית חום או אנרגיה פוטנציאלית מסוג אחר, ולבצע עבודה ("פוטנציאל" משמעו סך היכולות או האפשרויות הגלומים בדבר מה).

שיווי משקל

בנקודת קיצון של האנרגיה הפוטנציאלית כתלות במקום, הכוח מתאפס והמערכת נמצאת בשיווי משקל מכני. סביב נקודות מינימום הכוח פועל בכיוון נקודת המינימום ולכן הוא נקרא כוח מחזיר, ונקודת המינימום מהווה שיווי משקל יציב. גם בנקודות מקסימום הכוח מתאפס, אולם סביב נקודות מקסימום הכוח פועל בכיוון המנוגד אליהן ולכן נקודות מקסימום מהוות שיווי משקל רופף.
האנרגיה הפוטנציאלית של אוסצילטור הרמוני במימד אחד - מערכת הפועלת בהשפעת כוח מחזיר מהצורה  - היא , כאשר x הוא ההעתק מנקודת שיווי המשקל של המערכת.

אנרגיה כימית

אנרגיה כימית היא אנרגיה פוטנציאלית חשמלית שאגורה בקשרים כימיים שבין אטומים במולקולות או בקשרים בין מולקולריים. אנרגיה כימית הופכת לצורות אחרות של אנרגיה בתגובה כימית, כמו בעירה, פוטוסינתזה ואלקטרוכימיה.

אנרגיה גרעינית

אנרגיה גרעינית היא אנרגיה פוטנציאלית שאגורה בחלקיקים שבגרעין האטום. היא נובעת מהכוח הגרעיני ומהכוח הגרעיני החלש. האנרגיה הגרעינית יכולה להשתחרר בביקוע גרעיני, בהיתוך גרעיני או בהתפרקות רדיואקטיבית.
אגם האש

אגם האש הוא אתר המוזכר בדת מצרים העתיקה וכן בנצרות, בחזון יוחנן שבברית החדשה, כאתר שבו מענישים את הרשעים לאחר המוות.

דת מצרים העתיקה

בכתבי ארונות קבורה שהתגלו על גבי ארונות קבורה ממצרים העתיקה מתואר עולם המתים כעולם הכולל נהרות ואגמי אש. עולם זה מתואר בשעה החמישית של אמדואט (טקסט המתאר את עולם המתים) ומשתמש בהירוגליף הבריכה המתאר מים אולם צבוע בצבע אדום והמוקף בהירוגליף המחתה המציין בעירה או אש.
בפפירוס אני (גרסה משנת 1250 לפנה"ס של ספר המתים) מתואר אגם האש כבריכה ריבועית אדומה שבכל אחד מקצותיה בבון אדום, ולצד הבריכה הירוגליף המחתה.
מקבת' (בלוך)

מקבת' (Macbeth) היא אופרה בשלוש מערכות מאת המלחין ארנסט בלוך לליברית מאת אדמונד פלג. האופרה מבוססת על המחזה "מקבת'" מאת המחזאי האנגלי ויליאם שייקספיר.
עלילת האופרה מבוססת על המחזה של שייקספיר, כאשר חמש המערכות במחזה מאוחדים לשלוש מערכות בלבד באופרה.

היסטוריה

בלוך הלחין את האופרה בין השנים 1904–1906 אולם היא הועלתה לראשונה ב-30 בנובמבר 1910 על ידי האופרה קומיק בפריז. האופרה הוצגה 15 פעמים בלבד עד ינואר 1911, והורדה מהבמה.
האופרה הועלה בשנת 1938 בנאפולי אולם הורדה בהוראת המפלגה הפשיסטית האיטלקית בשל יהדותו של בלוך. בשנת 1953 הועלתה האופרה ברומא ובטריאסט לרגל 75 שנה להולדתו של בלוך.
קורל סימנוביץ'

ביוגרפיה

סימנוביץ' נולדה בניו יורק שבארצות הברית להורים ישראלים. אמה, לימור בהט, התמודדה ב־1984 בתחרות מלכת היופי. אביה, רוני סימנוביץ', היה כדורגלן ששיחק במכבי תל אביב ופרש לקריירת עסקים, לאחר שנפצע בגיל מוקדם. כשהייתה סימנוביץ' בת שלוש, חזרה משפחתה לגור בישראל והתמקמה בתל אביב. כעבור חמש שנים התגרשו הוריה, אמה הייתה בקשר זוגי עם טדי שגיא ונולדה להם בת, ואביה נישא בשנית ב-2004 לפנינה רוזנבלום.
סימנוביץ' למדה בתיכון חדש בתל אביב, במגמת ספורט. את שירותה בצה"ל עשתה כמש"קית ת"ש בבסיס צריפין. לאחר סיום שירותה הצבאי, החלה בקריירת דוגמנות. לצד הקריירה שלה כדוגמנית, היא החלה לעבוד כמעצבת אופנה, ועיצבה קולקציה שנושאת את שמה עבור מותג אופנה מוביל.
סימנוביץ' בעלת תואר ראשון באופנה ממכללת שנקר.

קריירה

סימנוביץ' הצטלמה לקמפיינים עבור פוקס, ל-Go Under, הייתה לפרזנטורית של סבוקלם ושל מותג הצעירות של רנואר, twentyfourseven, וכן השתתפה בקמפיין תדמית לפרויקט "גינדי TLV" בתל אביב.
בשנים 2013–2014 הצטלמה לקטלוג בגדי הים של פלפל.
באוגוסט 2015 הייתה דוגמנית הבית של האתר "Adika". באותה שנה, הצטלמה למגזין "בלייזר".
בפברואר 2017 הצטלמה לקמפיין בגדי הים של אפרודיטה.
ב-2017 הצטלמה לקמפיין רשת אופנת הנשים והצעירות GONG.
בספטמבר 2017 הובילה קמפיין של אחד ממותגי אופנת הכלות המובילים מאירופה, כשהיא בתפקיד הדוגמנית שמובילה את הקמפיין.
באוקטובר 2017 הובילה קמפיין עבור חברת התכשיטים YVEL.
בדצמבר 2017 נהייתה הפרזנטורית של מותג האופנה "גליתה", במקומה של השחקנית דנה פרידר.
בינואר 2018 קיבלה קמפיין לחברת הקוסמטיקה הנודעת רבלון.
בפברואר 2018 פורסם כי סימנוביץ' תשמש כפרזנטורית של מותג המשקפיים הבינלאומי KYPERS, הנמצא בבעלות משפחתו של כדורגלן ברצלונה ג'רארד פיקה.
במרץ 2018 הובילה קמפיין של רשת "אפריל" (במקום הזמרת מארינה מקסימיליאן), והיא הפכה לאחת הדוגמניות הישראליות הכי עסוקות ומרוויחות של השנה שחלפה. היא מיוצגת על ידי סוכנות הדוגמנות עלית.
חשבון האינסטגרם של סימנוביץ' הוא חשבון מאומת (verified), עם כ-763 אלף עוקבים, והיא מדורגת ב-2019 במקום השמיני בקרב הישראלים.
סימנוביץ' נשואה לכדורגלן הספרדי-קטלאני סרג'י רוברטו. השניים נישאו ב-30 במאי 2018 בנישואין אזרחיים בישראל.
סן שאמון

רקע

הטנק תוכנן במגמה לאפשר לכוח מסתער לפרוץ את מכשולי גדרות התיל של שטח ההפקר שהפריד בין עמדות הביצורים של מלחמת החפירות במלחמת העולם הראשונה. בהגדרה היה על הכלי להיות בעל כושר עבירות, כך שיוכל לעבור מכתשים שנפערו בשטח בשל פגזי הארטילריה מבלי להתהפך, יוכל לעבור שוחות וידרוס מכשולי תיל; יהיה בעל כוח אש עצמאי כך שיוכל להתגונן ויהיה בעל שריון שיגן על צוותו מירי נשק קל של האויב. מטרת הכלי הייתה לפרוץ דרך לחיל רגלים שיבוא בעקבותיו.
ב-16 ביוני 1915 הציג מהנדס חברת שניידר, אז'ן ברילה (Eugène Brillié), אבטיפוס של הטנק לנשיא צרפת, ריימון פואנקרה. הטנק השתמש במנגנון זחלי (מזקו"ם) שבוסס על מנגנון הנעה של טרקטור ופותח יחד עם חברת סן שאמון אך בהמשך נפרדו דרכי שתי החברות וכל אחת פיתחה כלי שונה על בסיס אותו תכנון ראשוני.

תיאור הכלי

ההבדל העיקרי בין הסן שאמון לשניידר CA1 היה התותח. בסן שאמון נעשה שימוש בתותח 75 מ"מ, אותו קליבר כמו בשניידר CA1, אך באורך קנה ארוך יותר של 12 קליברים (כלומר 90 סנטימטר), דבר שהפך את הכלי למעשה לסוג של תותח מתנייע, הראשון מסוגו בעולם. אורך הקנה, שלא היה קיים באפיון הצבא כלל, סיבך את התכנון ויצר חוסר-פרופורציה בצידו הקדמי של הטנק, אך לבסוף בספטמבר 1916 הושלם התכנון ו-400 יחידות הוזמנו.
בנוסף לתותח צויד הטנק ב-2 מקלעי הוצ'קיס 8 מ"מ משני צדדיו, ו-2 מקלעים בחזית, אחד לצד התותח ואחד מקביל.
הכלי היה ארוך יותר (בשני מטרים) וכבד יותר (ב-8 טון) מה"שניידר" אך גם מהיר ממנו (12 קמ"ש לעומת 7.5 על כביש), ומנועו החזק (90 כ"ס לעומת 60 של השניידר) איפשר לו יכולת תמרון גבוהה יותר. אולם בתנאי הבוץ של מלחמת החפירות היו משקלו הרב וחוסר הפרופורציה שלו לרועץ והוא הרבה להתקע, חרטומו קדימה. גם מערכת הזחלים הרבתה להתקע ולהשבר עקב המשקל העודף וטנקים רבים לא הצליחו להגיע כלל לשדה הקרב. עם זאת, נעשה בכלי שימוש מושכל יותר כנושא-ארטילריה בעורף הכוחות (על ידי ציוד רוב הכלים בתותח 75 מ"מ מודל 1897 האמין, בעל טווח של כ-8 ק"מ) וכמשמיד סוללות ארטילריה גרמניות במהלך ההתקפי של מתקפת מאה הימים בסוף המלחמה, שם יכלה לבוא לידי ביטוי יכולת התנועה המהירה יחסית שלו.
צוות הכלי כלל נהג ושבעה אנשי צוות. השריון היה בתחילה בן 11 מ"מ, אך משהוכח בלתי יעיל הוספה לו שכבה של 8 מ"מ בחזית, בגחון ובצדדים. הגג תוכנן בשיפוע כך שרימוני יד שהוטלו על הכלי יתגלגלו ממנו ארצה.
לאחר המלחמה יוצרו עוד כ-50 טנקים, חלקם סופקו לפולין במהלך המלחמה הפולנית-סובייטית של 1920.
טנק אחד שרד, ושוחזר למצב נסיעה, כיום הוא מוצג במוזיאון הטנקים בסומיר, צרפת.
קורפוס הפאנצר ה-58 (ורמאכט)

היסטוריה

הקורפוס הוקם בצרפת ב-28 ביולי 1943 בשם "קורפוס המילואים ה-58", והועמד תחת פיקוד לאו גייר פון שוופנבורג, שהוחלף ב-1 בדצמבר 1943 על ידי הנס-קרל פון אזבק.
ב-10 בפברואר 1944 מונה ולטר קריגר למפקד הקורפוס, וב-6 ביולי 1944 הוסב הקורפוס לקורפוס פאנצר. באוגוסט נשלח הקורפוס לנורמנדי כחלק מארמיית הפאנצר החמישית, ובאוקטובר הועמד תחת פיקוד הארמייה הראשונה. בדצמבר לחם הקורפוס במהלך הקרב על הבליטה, כחלק מארמיית הפאנצר החמישית, ובפברואר 1945 הועבר הקורפוס תחת פיקוד הארמייה ה-15. ב-27 במרץ 1945 מונה ולטר בוטש לפקד על הקורפוס, שהעבר שוב תחת פיקוד ארמיית הפאנצר החמישית, ופיקד עליו עד לכניעת כל כוחות קבוצת ארמיות B בכיס הרוהר, ב-18 באפריל 1945.
טיסה 93 (סרט)

העלילה

בבוקר ה-11 בספטמבר 2001, 4 מחבלים חוטפים מטוס נוסעים של חברת יונייטד איירליינס בטיסה מספר 93 (מניוארק, ניו ג'רזי לסן פרנסיסקו, קליפורניה), והמטרה היא להוביל את המטוס לוושינגטון ולהתרסק בגבעת הקפיטול.
לאחר הגעתם לנמל התעופה, המחבלים עוברים שם את הבדיקות הביטחוניות בהצלחה ומבלי כל חשש מצד המאבטחים הם עולים למטוס יחד עם שאר הנוסעים.
לאחר המראת המטוס והגשת האוכל אחד המחבלים נכנס לשירותים ומרכיבים שונים מרכיב "חגורת נפץ" מזויפת ולובש אותה עליו. שאר המחבלים חמושים בסכינים.
לאחר זמן קצר המחבלים מתחילים במשימה: הם קמים ממושביהם במחלקה הראשונה, משספים את גרונו של נוסע, ומאיימים שיפוצצו את המטוס אם כולם לא ישבו במקומותיהם בשקט.
שני מחבלים מאיימים על דיילת שתפתח את תא הטייס, וכאשר הקצין הראשון פותח את הדלת כדי לבדוק את פשר המהומה הם נכנסים לתא, דוקרים למוות את שני הטייסים והדיילת ומשתלטים על המטוס. לאחר ההשתלטות, החוטף שאמור להטיס את המטוס קם ממקומו, נכנס לתא הטייס ולוקח פיקוד על ההגאים, כאשר המטרה היא להתרסק בגבעת הקפיטול בוושינגטון הבירה.
המחבלים במקביל מעבירים את כל הנוסעים לאחורי המטוס, והנוסעים מתחילים להתקשר למשפחותיהם בעזרת טלפונים לווייניים וסלולריים, ולספר שנחטפו. בזמן שהתברר להם על שני המטוסים שהתנגשו במגדלי התאומים ובפנטגון, הם מבינים שהמחבלים מתכוונים לרסק את המטוס על בניין, ואחרי הצבעה שעושים ביניהם, הנוסעים מחליטים לתקוף ולהשתלט על המחבלים, ולנסות להטיס את המטוס בחזרה לקרקע על ידי אחד הנוסעים, שהוא גם טייס.
הנוסעים מתנפלים על החוטפים, מכים אותם, זורקים עליהם חפצים ושופכים עליהם מים רותחים. בעת ההתנגדות, הטייס החוטף מטלטל את המטוס מצד לצד כדי לגרום לנוסעים לאבד את שיווי המשקל. הנוסעים מצליחים לנטרל שני חוטפים ופורצים את דלת תא הטייס בעזרת עגלת אוכל ותוקפים את המחבלים שם. תוך כדי התנגדות, הטייס החוטף מוריד את המטוס עד לקרקע וגורם להתרסקותו בשדה פתוח בפנסילבניה. כל 44 אנשי הצוות והנוסעים במטוס, ביניהם ארבעה חוטפים, נהרגים.
רוב הסרט מתרחש במרכזי בקרת הקרקע השונים העוקבים אחרי הטיסות החטופות וההתרסקויות ב-11 בספטמבר 2001.
קייטלין טרוור

קריירת שירה

טרוור השתתפה בתוכנית הריאליטי "American Juniors". היא הגיעה לעשרת המקומות הראשונים, אך לא זכתה במקום בלהקה, המונה 5 חברים.
אלבום הבכורה שלה היה "wonderful crazy". חלק מהשירים נכתבו והופקו על ידי מתיאס גוסטפסון (בקסטריט בויז), חלק על ידי קווין סאביגר (ג'וש גרסין, רוד סטיוארט), וסקוט קריפיין כתב את שיר הנושא של האלבום.
ב-14 ביוני 2011, טרוור הוציאה באופן עצמאי את "A Little More Free" (שהופק על ידי מאט גארב) והיה מופע הפתיחה של סיבוב ההופעות יוני-יולי 2011 "Wherever You Are" של להקת "Honor Society".
בקיץ 2012, השתתפה טרוור בסיבוב ההופעות של הלהקות "The Cab" ו- "Parachute".

קריירת משחק

באמצעות motion capture, טרוור שימשה כדמות הראשית בסרט "The Barbie Diaries", שיצא לאקרנים בשנת 2006, היישר לווידאו (סרט direct-to-video). החיישנים הקליטו את תנועותיה כדי שיוכלו לשלוט על התנועות של דמות האנימציה "Mattel's Barbie".
היא הופיעה גם בווידאו של הסינגל של מיטשל מוסו "The In-Crowd" וביצעה איתו דואט בשיר "Us Against The World". הוא הגיע מוקדם לסשן ההקלטות שלו, כשהיא עבדה באולפן על הסינגל שלה "Fastlane"; כאשר הגיע תורו של מיטשל להקליט, אביו סם הציע לנסות אותו כדואט עם קייטלין.

ביג טיים ראש

ב -29 בינואר 2010, הופעת הבכורה שלה במשחק, הייתה בסדרה ביג טיים ראש כג'ו טיילור, נערה שהבנים מעריצים. פרק הבכורה שלה היה "Big Time Love Song" ששודרה ב -5 בפברואר 2010. היא פיתחה רגשות כלפי קנדל נייט (קנדל שמידט) והם התחילו לצאת. אבל סיבוב ההופעות העולמי שינה את הכל: ג'ו הפכה לכוכבת טלוויזיה וקנדל הפך לכוכב פופ. ב-"Big Time Break-Up" ששודרה ב -25 ביוני 2011, היא קיבלה תפקיד בסרט בניו זילנד אשר הפריד בינה ובין קנדל במשך 3 שנים. היא חזרה בפרק של עונת 3 "Big Time Surprise", אשר שודר ב -22 בספטמבר 2012.
טרוור נישאה לדייוויד בלייז ב-19 ביולי 2014.
כתובות הסלע בטמגאלי

היסטוריה

עד המאה ה-20 לא נבנו יישובים חדשים באזור בו שוכנים עיקר הפטרוגליפים. הקברים ומבני הדת נמצאים בעמק הסמוך לטמגאלי, ובשאר ההר נמצאים יישובים, בתי קברות ואתרי פטרוגליפים משניים. ככל הנראה הורכב האתר מאזור מגורים ומאזור דת, שהיו מופרדים על ידי אזור חיץ שומם. בתחילת תקופת הברזל פותח אזור המגורים, אך עדיין לא השיק למתחם הדתי, ובימי הביניים הצטמק גודלו. במאה ה-19 הוקמו באזור טמגאלי בתי חורף קזחיים, וכך גם במקומות שננטשו בעבר. המתחם הדתי הוקף בבתי מגורים אחדים.
במסגרת תהליך הקולקטיביזציה שבוצע בשנות ה-30 ובשנות ה-40 סולקו תושבי טמגאלי מבתיהם. ב-1966 חודש היישוב במקום על ידי מתיישבים מרוסיה ומאוקראינה, שאיכלסו קולחוז סובייטי. האוכלוסייה המקומית נטמעה בתוך מהגרים קזחים שהגיעו לאזור בשנים שלאחר הקמת הקולחוז. תושבי האזור החדשים היו מוסלמים ברובם, וחלקו כבוד לאתרי הדת העתיקים למרות שלא היה ביניהם קשר היסטורי. האתר זכה להתעניינות מחודשת בזכות מחקר ארכאולוגי שהתנהל בו ב-1957 על ידי הארכאולוג אלכסיי רוגוז'ינסקי. הממשלה הקזחית השקיעה בפיתוח האתר, ובשנת 2004 הוכרז טמגאלי כאתר מורשת עולמית על ידי אונסק"ו.
תבחין נשיפה

תבחין הנשיפה אן מבחן הנשיפה הוא תהליך דיאגנוסטי מהיר הנועד לזיהוי הדבקה בחיידק הליקובקטר פילורי (Helicobacter pylori), חיידק ספירלי הקשור במחלות: גסטריטיס, כיב קיבה וכיב פפטי.
התבחין מתבסס על יכולתו של החיידק הליקובקטר פילורי להמיר שתנן (אוּרֵאַה) לאמוניה ולפחמן דו-חמצני. תבחיני הנשיפה מומלצים על ידי הנחיות החברה המובילה כדרך המועדפת והלא-פולשנית לבדיקת המצאות החיידק לפני ואחרי טיפול תרופתי בו.

עקרונות ומנגנונים

מטופלים בולעים נוזל אוּרֵאַה מסומן באיזוטופ לא שכיח: פחמן-14 רדיואקטיבי או פחמן-13 לא-רדיואקטיבי. לאחר 10–30 דקות הבאות, בודקים אם האיזוטופ הפחמני נוכח בפחמן הדו-חמצני הננשף. אם כן, משמע שהאוּרֵאַה פורק, וזה מצביע על המצאות אוּרֵאָז (האנזים בו הליקובקטר פילורי משתמש על מנת לפרק אוראה) בקיבה מה שמצביע על נוכחות החיידק.
לשני סוגי האוראה דרוש מִכְשׁוּר שונה. פחמן-14 בדרך כלל נמדד על ידי סינטילציה (נצנוץ) ופחמן-13 מזוהה על ידי איזוטופ יחס ספקטרומטר-מסה או על ידי mass correlation spectrometry.
לכל אחת משיטות אלו נדרשת נשיפה פשוטה לפני מתן האיזוטופים כדי להשוות את התוצאות לאחר מתן האוּרֵאַה עם הפרש זמן של 20–30 דקות בין הבדיקות. הדגימות יכולות להשלח למעבדה לניתוח. לחלופין, ניתן להשתמש ב mass correlation spectrometry כמבחן משרדי כאשר בדיקות הנשיפות נלקחות כל הזמן והתוצאות מסופקות בתוך דקות.
ההבדל בין המדידות לפני מתן האוראה ואחריו נועדו לקבוע האם ישנה הדבקה בחיידק. הערך המתקבל מהבדיקה מושווה לערך סף הנקבע מראש. תוצאות מתחת לערך הקבוע נחשבות כתוצאות שליליות (כלומר, אין חיידק בקיבה) ותוצאות מעל הערך הקבוע נחשבות כחיוביות ומעידות על המצאות החיידק בקיבה. ערך הסף נקבע על ידי השוואה של תוצאות של מטופלים שווידאו שיש להם את החיידק בעזרת שתי שיטות או יותר. הערך הנבחר הוא הערך שנותן את השילוב הטוב ביותר של רגישות וספציפיות לחיידק.
הבדיקה מודדת הדבקה פעילה של החיידק הליקובקטר פילורי. אם אנטיביוטיקה מדכאת את כמות החיידק הנמצא או שתנאי הקיבה חומציים יותר מהרגיל, כמות האוראז הנוכח תפחת.
לכן, הבדיקה צריכה להיות מבוצעת 14 ימים לאחר הפסקת נטילת תרופות נוגדות חומציות (מעכבי משאבות פרוטונים) או 28 ימים אחרי הפסקת טיפול אנטיביוטי.
חלק מהרופאים מאמינים שמאגר של הליקובקטר פילורי בפלאק דנטלי יכולים להשפיע על התוצאה.
מרדכי שיינברגר

הרב מרדכי שיינברגר (בהגה אשכנזית: שיינבּערגער) הוא מקובל, מחבר ספרים והמנהיג הרוחני של ציבור חסידי אשלג ביישוב אור הגנוז, רבים רואים בו אדמו"ר אף על פי שהוא עצמו מצהיר שאינו כן.
המייסד הרעיוני של היישוב "אור הגנוז" בגליל העליון, מייסד "האומה - תנועה לאומית חברתית לאחדות עם ישראל".
המגנום אופוס שלו הוא פירוש "מלאכת הסולם" על תיקוני הזהר מתיקון כג' עד תיקון ע', הוא המשך של עבודת רבו על פירוש התיקונים "מעלות הסולם" שגם הוא המשך לפירוש רבו הרב בעל פירוש "הסולם".
תלמידו וחתנו של הרב יהודה צבי ברנדוויין.

ביוגרפיה

נולד להרב מנחם מאניש שיינברגר וגדל בירושלים, בבתי אונגרין למד במוסדות ליטאיים.  נשא את בתו של הרב יהודה צבי ברנדוויין, תלמידו של הרב יהודה לייב הלוי אשלג ("בעל הסולם"). למד אצל חותנו ואצל הרב ברוך שלום הלוי אשלג, ועסק רבות בתורתו של בעל הסולם. תלמידיו הקימו בהדרכתו את היישוב הקהילתי אור הגנוז שבגליל העליון. נשיא תנועת "האומה" הקוראת לבנות ביחד חברה מאוחדת, שכל פרט בה הוא יחיד ומיוחד, המבוססת על נתינה וערבות הדדית ומקיימת את המצווה "ואהבת לרעך כמוך".
מתלמידיו המוכרים: הרב יובל הכהן אשרוב, הרב אריק נווה, הרב יוחאי ימיני, משה שרון ועוד.
מתגורר ברובע היהודי בירושלים.

פועלו

הרב מרדכי שיינברגר פועל רבות להפצת תורת החסידות והקבלה בדגש רב על דרכו של הרב אשלג, בעל פירוש הסולם, בין בנושא עבודת ה', לימוד התורה, עשייה ויוזמה חברתית ובניית חברה בדרכו של בעל הסולם כפי שמוצג בכתביו הרבים.
במשך שנים מוסר שיעורים ברחבי הארץ מדי שבוע, ובמהלך הזמן התקבצו סביבו תלמידים רבים שרצו ביוזמתם להקים חברה שיתופית כפי הנלמד מכתבי הרב אשלג, על כן בהנחייתו הקימו את היישוב אור הגנוז הפועל במתכונת שיתופית כדוגמת קיבוץ.
במהלך השנים ראה כי יש נחיצות לארגון או תנועה חברתית המונעת רק מעיקרון " וְאָהַבְתָּ לְרֵעֲךָ כָּמוֹךָ אֲנִי ה" לאחדות עם ישראל, ברוח יהודית, ועל כן הקים את תנועת "האומה", הנושאת את שם העיתון שהקים הרב אשלג, ודוגלת בעקרונות אלה. כמו כן מסתייג לחלוטין מגילוי עמדה פוליטית או השתייכות פוליטית כלשהי.
בין השאר הרב נותן מענה למאות ואלפי אנשים הזקוקים לעצות, שאלות, ברכות, הדרכות ושיעורים ובכל שעות היום והלילה.
הרב שיינברגר ידוע בכך שסדר יומו עמוס וכולל מסירת שיעורים בשעות לפנות בוקר מוקדמות ועד שעות לילה מאוחרות.
יחסי ישראל–ניקרגואה

היסטוריה

פרק זה לוקה בחסר. אנא תרמו לוויקיפדיה והשלימו אותו.

שנות ה-1980

ב-1979 עלתה לשלטון בניקרגואה מפלגת השמאל החזית הסנדיניסטית. על מנת למנוע מברית המועצות להקים ראש גשר קומוניסטי במרכז אמריקה, מימנה ארצות הברית צבא שכירי חרב ותומכי הדיקטטור המודח, שלחמו מלחמת גרילה כנגד הממשלה הסנדיניסטית. ארגונים אלה נקראו קונטראס, קיצור ל-contrarrevolución ("נגד המהפכה"). מימון המורדים התבצע ללא ידיעת הקונגרס האמריקני, בכסף שהתקבל ממכירת נשק לאיראן, דרך ישראל. ב-1986, כאשר נחשפה פרשת איראן-קונטראס, יצאה ישראל מגדרה על מנת להכחיש כל קשר לקונטראס. ניקרגואה דחתה את ההכחשות וכן ראתה בעין לא יפה את הסיוע הישראלי לצבאות גואטמלה ואל סלוודור. על רקע זה הקשרים בין ישראל לניקרגואה לאורך שנות ה-80 היו מינימליים. ישראל וארצות הברית היו היחידות שהצביעו ב-1986 באו"ם נגד הסרת האמברגו הכלכלי על ניקרגואה. עוד קודם לכן ישראל, אל סלוודור וארצות הברית היו היחידות שהצביעו באו"ם נגד הדרישה לעצור את הסיוע האמריקני לקונטראס.

שנות ה-2010

בעקבות פרשת המרמרה (2010) נותקו היחסים הדיפלומטיים בין המדינות. ב-28 במרץ 2017 הודיעו המדינות על כוונתן לכונן מחדש יחסים דיפלומטיים מלאים.
ישראלים יכולים להיכנס לניקרגואה ללא צורך בוויזה.
כיום השירותים הקונסולריים לישראלים בניקרגואה, ניתנים על ידי שגרירות ישראל בקוסטה ריקה.